ANC-wyksraadslid sê glo wittes moet “f**kof”Kenny Barrel Nkosi. Foto: Facebook Volgens die Ridge Times het Nkosi die uitlatings gemaak in die lig van die sogenaamde vyf Kubane wat onlangs op ‘n amptelike besoek aan Suid-Afrika was. Nkosi het glo op sy Facebook-blad geskryf: “the first people that need to f**kof are whites, cubans never oppressed us. these are our true friends they were there in the times on needs. welcom cdes welcom.(sic)” Bheki Kubheka, senior bestuurder in die kantoor van die munisipale bestuurder, het aan Maroela Media gesê die posisie van die munisipaliteit is dat die raadslid die uitlatings in sy eie hoedanigheid gemaak het. Hy het gesê ŉ raadslid word deur ŉ politieke party gekies en ontplooi en het enige verdere navrae na die ANC in die streek verwys. Isaac Mangena, woordvoerder van die Menseregtekommissie (MRK), het by navraag gesê die kommissie het nie enige klagtes oor Nkosi se uitlatings gekry nie en in die media daarvan kennis geneem. “Ons moedig mense aan om die kommissie te nader wanneer daar enige vermoedens is dat die regte van ander mense geskend word. Die kommissie het nog altyd gewaarsku dat nie net openbare figure nie, maar ook inwoners van die land, daarteen moet waak om enige aanstootlike taal te gebruik wat as sodanig deur ander rasse, godsdiensgroepe en dies meer ervaar kan word. Ons moet die geskiedenis van waar ons as ’n nasie kom erken, asook die feit dat ons nou in ’n diverse en veelrassige samelewing leef,” het Mangena gesê. Alana Bailey, adjunk uitvoerende hoof van AfriForum, is intussen van mening dat daar nie eers ’n klag teen Nkosi ingedien hoef te word, alvorens die MRK dit ondersoek nie. AfriForum en AfriForum Jeug het reeds by verskeie geleenthede klagtes teen groepe en individue ingedien wat hulle aan rassistiese uitsprake en haatspraak skuldig maak.